【分秒在握】鍾易禮恨畢業做大皇
2024年04月30日 01:00
東網電視
更多新聞短片
「顏色大皇」近3仗配鍾易禮非冠即亞。
鍾易禮自從4月17日起孖贏出69場頭馬後,就一連3次賽事都未能添進帳,距離畢業成為大師傅減3磅,只一步之遙。其實騎者已很努力,只是這3次賽事,鞍上人合共取得3次亞軍,看來運氣好一點已贏夠70場了。
今次谷戰,鍾易禮騎足9場,但好可惜多匹坐騎均抽外檔,要贏馬,或許要等到尾場的「顏色大皇」。此駒之前亦係易位難贏,但自從交由鍾易禮主理後,表現就有突破,先在谷草1200米力擒「凌厲」及「人和家興」打開勝門;繼而在同程擊退「撼天鐵翼」取得連捷;上仗人馬再爭同程,咬住好位之下,卻被愈走愈勁的「川河動駒」走甩,最終以四分三馬位念恨獲亞。換言之,人馬近3次夥拍上陣非冠即亞,合拍非常。
來到今次,「顏色大皇」又再配鍾易禮出爭谷草1200米,環顧同場對手,會搶的不外乎「加州德至」或「美神來」,而兩駒都非正宗放頭馬,因此相信步速不會太快,這對能守好位競逐的「顏色大皇」,自然可望有形勢之利。
■長風